80% van Gauteng se gesondheidverskaffers nie betyds betaalFoto ter illustrasie. (Foto: Josh Appel/Unsplash) Ten spyte van die belofte om betalings aan verskaffers te verbeter, betaal die Gautengse gesondheidsdepartement steeds nie 80% van sy verskaffers betyds nie. Dié gegewens spruit uit die departement se vierde kwartaalverslag wat onlangs in die Gautengse wetgewer ter tafel gelê is. Hierdie tendens is geskoei op betalings wat tussen Januarie en Maart vanjaar gedoen is. Volgens die verslag is slegs sowat 5 500 van die departement se meer as 26 000 verskaffers (20,6%) binne 30 dae betaal. “Hierdie swak uitkoms is te wyte aan betalingsuitsonderings wat laat opgelos word as gevolg van ŉ verskeidenheid goed soos ongeldige aankoopbestellings, prys-/hoeveelheidsverskille in fakture en kwessies tussen die tesourie en verskaffers wat betalings vertraag,” sê Jack Bloom, die DA se woordvoerder vir gesondheid in Gauteng. Vroeër vanjaar het dit aan die lig gekom dat die departement R3,1 miljard aan meer as 42 000 verskaffers skuld. “Laat betalings is verwoestend vir klein ondernemings, aangesien hierdie ondernemings dan werkers moet afdank of hul deure sluit,” sê Bloom. “Sommige maatskappye weier nou om hul dienste/produkte aan die departement te verskaf totdat hulle betaal word. Dit is een van die redes waarom hospitale se basiese voedselitems vir pasiënte, insluitend brood, opraak. Pasiënte ly die meeste onder al hierdie toevoeronderbrekings.” Volgens Bloom moet die nuwe departementshoof, dr. Nomonde Nolutshungu, so vinnig moontlik die finansiële bestuur verbeter sodat alle verskaffers betyds betaal kan word.